Doložka prednosti medzinárodnej zmluvy pred zákonmi Slovenskej republiky
Článok 7 ods. 5 Ústavy SR

1.  Gestor zmluvy:	Ministerstvo zahraničných vecí Slovenskej republiky

2.  Názov zmluvy:	Zmluva, ktorou sa mení a dopĺňa Zmluva o Európskej únii a Zmluva o založení Európskeho spoločenstva 

3.   Účel a predmet zmluvy a jeho úprava v právnom poriadku SR:
Cieľom zmluvy je sprehľadniť a zefektívniť rozhodovacie procesy Európskej únie a vytvoriť nový právny rámec jej fungovania. Zmluva predstavuje zavŕšenie niekoľkoročného úsilia členských štátov EÚ o inštitucionálnu reformu. Vychádza z existujúcej štruktúry primárneho práva, t. j. práva, ktoré je obsahom zakladajúcich, pozmeňujúcich a prístupových zmlúv. Zmluva o EÚ a Zmluva o založení Európskeho spoločenstva budú doplnené podľa inovácií, ktoré mala priniesť Zmluva o Ústave pre Európu, avšak po zohľadnení výsledkov medzivládnej konferencie EÚ ukončenej 18. 10. 2007 v Lisabone.

Predmetom zmluvy je množstvo otázok, ktoré sú súčasťou primárneho práva. Ide napríklad o úpravu inštitucionálnej konfigurácie EÚ, spôsob prijímania právnych aktov, právna úprava jednotlivých politík EÚ, pôsobenie členských štátov EÚ vo vzťahu k tretím štátom, vzťahy medzi členskými štátmi EÚ atď.

V právnom poriadku SR na zmluvu tohto typu odkazuje článok 7 odsek 2 Ústavy SR. Okrem toho možno nájsť niektoré parciálne otázky upravené v zákonoch SR:  napr. v Ústavnom zákone 397/2004 Z. z. o spolupráci Národnej rady SR a vlády SR v záležitostiach EÚ, v Zákone č. 331/2003 Z. z. o voľbách do Európskeho parlamentu v znení neskorších predpisov a v Zákone č. 460/2002 Z. z. o vykonávaní medzinárodných sankcií zabezpečujúcich mier a bezpečnosť v znení neskorších predpisov.

4. 	Priama úprava práv alebo povinností fyzických osôb alebo právnických osôb:
Zmluva priamo zakladá práva alebo povinnosti fyzických osôb alebo právnických osôb. Zásada priameho účinku práva ES (podľa novej zmluvy „práva EÚ“) je jednou zo základných zásad práva ES (podľa novej zmluvy „práva EÚ“). Priamy účinok niektorých ustanovení zakladajúcich zmlúv (a tiež aktov sekundárneho práva) je priebežne konštatovaný a potvrdzovaný rozsiahlou judikatúrou Súdneho dvora ES. Podmienkou je vždy dostatočná jasnosť a presnosť normy vyplývajúcej z príslušného ustanovenia zmluvy a skutočnosť, že musí byť bezpodmienečná. 

Priama úprava práv alebo povinností fyzických osôb alebo právnických osôb sa nachádza napríklad v čl. 8a, 8b Zmluvy o EÚ a v čl. 15a, 17b Zmluvy o fungovaní EÚ.

5.   Úprava predmetu medzinárodnej zmluvy v práve ES/EÚ:
Predmet tejto zmluvy je v súčasnosti upravený v primárnom práve ES/EÚ, najmä v Zmluve o založení Európskeho spoločenstva a v Zmluve o EÚ. 
Posudzovanie zhody s právom ES/EÚ je bezpredmetné, pretože ide o zmenu primárneho práva ES/EÚ.

6.	Kategória zmluvy podľa čl. 7 ods. 2 Ústavy Slovenskej republiky:
Medzinárodná zmluva, na základe ktorej môže Slovenská republika preniesť výkon časti svojich práv na Európske spoločenstvá a Európsku úniu.

7. 	Kategória zmluvy podľa čl. 7 ods. 4 Ústavy SR (vyžaduje pred ratifikáciou súhlas NR SR):
Z kategórií vymedzených čl. 7 ods. 4 Ústavy Slovenskej republiky je táto zmluva medzinárodnou politickou zmluvou, medzinárodnou hospodárskou zmluvou všeobecnej povahy, medzinárodnou zmluvou, na ktorej vykonanie je potrebný zákon a medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb.

8. 	Kategória zmluvy podľa čl. 7 ods. 5 Ústavy SR (má prednosť pred zákonmi):
Ide o medzinárodnú zmluvu, ktorá priamo zakladá práva alebo povinnosti fyzických osôb alebo právnických osôb.

9.	Dopady prijatia medzinárodnej zmluvy, ktorá má prednosť pred zákonmi, na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo zmeny z dôvodu duplicity):
V dôsledku prijatia zmluvy bude potrebné zmeniť napr. § 5 Zákona č. 331/2003 Z. z. o voľbách do Európskeho parlamentu v znení neskorších predpisov a § 2 Zákona č. 460/2002 Z. z. o vykonávaní medzinárodných sankcií zabezpečujúcich mier a bezpečnosť v znení neskorších predpisov.